Návrh na zmenu a doplnenie uznesenia vlády SR č. 344 z 19. 4. 2001 k návrhu na schválenie žiadosti vlády SR o poskytnutie pôžičky z Rozvojovej
banky Rady Európy na realizáciu projektu „Multifunkčné kultúrne a
knižničné centrum – Obnova a revitalizácia historických budov 
Univerzitnej knižnice v Bratislave“

Vláda SR schválila uznesením č. 344 zo dňa 19.4.2001 žiadosť SR o poskytnutie úveru od Rozvojovej banky Rady Európy (RB RE) pre projekt „Multifunkčné kultúrne a knižničné centrum – Obnova a revitalizácia historických budov Univerzitnej knižnice v Bratislave“. Dlžníkom tohto úveru vo výške 137,15 mil. SK je Slovenská republika. Konečným prijímateľom je Ministerstvo kultúry SR, ktoré je zriaďovateľom Univerzitnej knižnice. 
Cieľom projektu je obnova historického a kultúrneho dedičstva v komplexe historických budov, v ktorých Univerzitná knižnica sídli a tiež vybudovať moderné multifunkčné kultúrne a knižničné centrum, ktoré umožní skvalitnenie a rozšírenie knižničných služieb.
Na základe tohto uznesenia bola dňa 28.12.2001 podpísaná Rámcová úverová zmluva medzi Slovenskou republikou, zastúpenou Ministerstvom financií SR a RB RE na úver do výšky ekvivalentu 137,15 mil. SK. Finančné prostriedky získané formou tohto úveru tvoria 50 % predpokladaných nákladov projektu. Ďalších 50 % bude súbežne na uvedený projekt v rokoch 2001 – 2003 poskytnutých zo štátneho rozpočtu SR. Okrem týchto finančných prostriedkov v sumu 274,3 mil. Sk budú pri realizácii uvedeného projektu Ministerstvu kultúry poskytnuté aj  ďalšie finančné  prostriedky na  úhradu  výdavkov súvisiacich  s DPH a to  vo výške cca. 32 mil. SK 
Plnenie všetkých povinností SR, ktoré súvisia s realizáciou projektu a ku ktorým sa SR v Rámcovej úverovej zmluve zaviazala, musí byť transparentne rozdelené medzi MF SR a MK SR a formou uznesenia vlády SR uložené aj Ministerstvu kultúry SR ako subjektu, ktorý vecne zodpovedá za realizáciou projektu. 
Účelom navrhovanej zmeny uznesenia vlády SR je :
I.	uložiť Ministerstvu kultúry SR zodpovednosť :

•	za plnenie všetkých povinností a záväzkov pri realizácii projektu, ktoré pre SR z Rámcovej úverovej zmluvy vyplývajú, s výnimkou povinností finančnej povahy pri čerpaní a splácaní úveru, ktoré bude plniť MF SR (rozsah a spôsob spolupráce medzi ministerstvami pri čerpaní úveru bude dohodnutý v medzirezortnej zmluve),
•	za účelové a hospodárne použitie  všetkých finančných prostriedkov, poskytnutých na realizáciu projektu.

II.	      uložiť Ministerstvu kultúry SR povinnosť informovať vládu SR o priebehu a ukončení realizácie projektu.

MK SR je povinné predložiť správu o stave riešenia projektu k 31.7.2002, 31.7.2003, 31.7.2004 a tiež správu o výsledkov riešenia a spôsobe použitia prostriedkov po ukončení projektu.

III.	     uložiť Ministerstvu financií SR a Ministerstvu kultúry SR podpísať medzirezortnú zmluvu o kompetenciách
Táto zmluva okrem konkretizácie vyššie uvedených povinností upraví aj ďalšie náležitosti týkajúce sa administratívneho, finančného a technického riadenia pri realizácii projektu.